Şeyx Zahid türbəsi
Şeyx Zahid türbəsi — Lənkəranın Şıxəkəran kəndinin qədim qəbiristanlığında yerləşən, Şeyx Zahid Gilaniyə aid edilən türbə. Şeyx Zahid öləndən sonra onun vəsiyyətinə əsasən, o, Lənkəranın Siyavurd kəndində (indiki Siyavar kəndi) dəfn edilmişdir. Onun dəfn olunduğu yerdə Şeyx Heydər Səfəvi tərəfindən türbə ucaldılmışıdır. Sonralar bu abidə dəniz səviyyəsinin qalxması nəticəsində dəfələrlə suyun altında qaldığı üçün I Şah Abbas tərəfindən Hiləkəran kəndinə (indiki Şıxəkəran) köçürülmüşdür. 1950-ci illərin əvvəllərində bu abidə şıxakəranlı usta Dadaş Nəzər oğlu (1896–1969) tərəfindən türbə kimi yenidən təmir olunub. 2006-cı ildə Lənkəran Şəhər İcra Hakimiyyətinin başçısı Süleyman Mikayılovun tapşırığı ilə ziyarətgahda geniş təmir işləri aparılmış, həmçinin abidənin ətrafı da abadlaşdırılmış və bura yol çəkilmişdir. Əhali və turistlər ətraf ölkə və rayonlardan da bura ziyarətə gəlir. Türbədə Şeyx Zahidin adına başdaşı yoxdur.